Poliačik, Martin, poslanec NR SR (2012-07-27):
Ďakujem, pani predsedajúca. Vážený pán predkladateľ, kolegyne, kolegovia, hostia, musím povedať, že tento návrh zákona vo mne vyvolal zmiešané pocity, lebo na jednej strane viem, že nie všetky zvieratá, ktoré sú mimo nejakého štandardu zvierat, ktoré chováme na Slovensku, žijú vo vyhovujúcich podmienkach. Na druhej strane, obávam sa ale, že tento návrh zákona pristupuje k tomuto problému presne z opačnej strany, než by mal. Môžem sa vám zveriť, ja napríklad mám veľký problém ísť do bratislavskej ZOO. Mám veľký problém, pretože vidieť veľké mačkovité šelmy v takých malých klietkach bezcieľne blúdiť z jednej strany na druhú s úplne skleným a smutným pohľadom je niečo, čo znášam veľmi zle, a jediné, čo mi v bratislavskej ZOO robí radosť, sú tie malé kozičky v tom veľkom výbehu rovno za dverami, lebo tie v podstate žijú v pomerne normálnych podmienkach pre seba. Na druhej strane viem, že na Slovensku je niekoľko súkromných chovov veľkých mačkovitých šeliem, ktoré majú výborné zabezpečenie, veľké výbehy, a aj v obciach, kde tie mačkovité šelmy sú chované, robia deťom a obyvateľom týchto obcí radosť a žijú vo vyhovujúcich podmienkach. To znamená, že nie je problém to, že by niekto povolil alebo nepovolil tieto chovy a že či sú súkromné, alebo sú prevádzkované oficiálnymi zoologickými záhradami, problém je v tom, že máme jednoducho zle nastavené podmienky. Tí, ktorí ste tu boli v minulom volebnom období, zrejme viete, že tu fungovala pracovná skupina, ktorá sa zaoberala výhradne zákonmi alebo legislatívou, ktorá sa týka ochrany zvierat, a z jej práce vzišiel pracovný návrh zákona o ochrane zvierat, ktorý bol v minulom volebnom období daný na pracovné pripomienkovanie ministerstvu pôdohospodárstva. Bohužiaľ, nepodarilo sa tento proces dotiahnuť do konca a legislatíva na ochranu zvierat na Slovensku tým pádom stále chýba. Chvalabohu, aj v tomto volebnom období sa našla prierezová zhoda celým parlamentom a vyzerá to, že už od septembra táto istá pracovná skupina v slovenskej Národnej rade začne pracovať znovu. Za najsilnejšiu a momentálne vládnu stranu si to zobral na starosť pán kolega Brixi, ktorý bude vystupovať v tejto rozprave po mne, a myslím si, že presne toto je ten spôsob práce, ktorý by sme mali pri tomto probléme zvoliť. Nie pozerať sa na to, že či chov povoliť alebo nepovoliť, ale pozrieť sa v prvom rade na podmienky, za akých sú chovy povoľované už teraz. Pretože podľa mňa, v spoločnosti je systém nastavený lepšie vtedy, keď sú dané jasne zadefinované podmienky a kto ich splní, tak automaticky môže, alebo nemôže niečo robiť, nech nechávať arbitrárne rozhodovať napríklad pre každú obec alebo každý región zastupiteľstvo, kde do toho môžu vstupovať oveľa subjektívnejšie vplyvy a kde rozhodovanie nie vždy musí byť založené na odborných argumentoch. Netvrdím, že tie odborné argumenty tam budú absentovať vždy, ale čím viacej vytvárame priestor pre arbitrárne rozhodovanie, tým menej odbornosti do toho systému vpúšťame. S tým určite budete, pán predkladateľ, súhlasiť. Preto dávam procedurálny návrh nepokračovať ďalej v prejednávaní tohto zákona. Pozývam vás, pán predkladateľ, do pracovnej skupiny, ktorá sa bude zaoberať ochranou zvierat v tomto parlamente. Pán Brixi určite nebude namietať proti tomu, aby bol jediným zástupcom SMER-u v tejto skupine. Tí ľudia, ktorí v nej boli už v minulom volebnom období, pripadne iní zástupcovia opozičných strán určite tiež prispejú svojou troškou. A skúsme sa najprv pozrieť na komplexnú problematiku ochrany zvierat na Slovensku. Skúsme nejakým spôsobom celú legislatívu dať na jedno miesto a schváliť dobrý, kvalitný a moderný zákon o ochrane zvierat, ktorým sa tiež prihlásime k štandardom Európskej únie v tejto oblasti. A keď potom zvážite, pán predkladateľ, že tie nové podmienky, tak ako sú nastavené, nevyhovujú tomu, čo ste si predstavovali, keď ste predkladali zákon, ktorý máme momentálne na stole, tak sa môžeme k nemu vrátiť a poprípade dať tie kompetencie samosprávy v takom rozsahu, ako si to predstavujte. Ďakujem veľmi pekne.